LV Eiropas Savienības Oficiālais Vēstnesis C 336/1

KOMISIJAS PAZIŅOJUMS

ar ko sniedz oficiālu atzinumu par to, ka vairāki Savienības tiesību akti lauksaimniecības jomā ir zaudējuši aktualitāti

(Ceturtais mērķis Komisijas 2003. gada 11. februāra Paziņojumā par Savienības acquis atjaunināšanu un vienkāršošanu [COM(2003) 71 galīgā redakcija])

2010/C 336/01

Rīcības pamatojums

Savienības tiesību pārredzamības uzlabošana ir būtisks elements labākas likumdošanas stratēģijā, ko Savienības iestādes īsteno, pamatojoties uz Lisabonas, Stokholmas, Gēteborgas un Lākenes Eiropadomes izteiktajiem pieprasījumiem.

Kopš Savienības tiesību sākuma posma 20. gs. 50. gados Kopienas likumdošanas rezultātā pastāvīgi palielinājies tiesību aktu skaits; daudzi no šiem tiesību aktiem ir pieņemti, nenosakot to spēkā esības termiņu. Tāpēc šie tiesību akti bieži vien ilgu laiku oficiāli paliek spēkā, pat ja to tiesiskā ietekme ir beigusies.

Ceturtais mērķis: Acquis organizācijas un formas pārskatīšana

Ceturtajā mērķī Rīcības programmā Savienības acquis atjaunināšanai un vienkāršošanai, kas uzsākta ar Komisijas 2003. gada 11. februāra Paziņojumu [COM(2003) 71 galīgā redakcija], atzīts, ka pašreizējais Savienības tiesību kopums jeb acquis satur daudz dokumentu, kas ir novecojuši un kam nav praktiskas nozīmes vai vispārēja svarīguma, tomēr tie paliek spēkā, jo nav skaidri atcelti. Šāda situācija radusies vairāku iemeslu dēļ. Daži tiesību akti ir piemērojami ierobežotu laiku, vai arī tos piemēro tikai to pieņemšanas brīdī. Citi tiesību akti (oficiāli) turpina pastāvēt, pat ja to juridiskais pamats ir mainīts vai vairs nepastāv. Daudzi tiesību akti ir adresēti vienīgi atsevišķām dalībvalstīm vai uzņēmējiem un tādējādi nav vispārēji nozīmīgi vai svarīgi.

Lai arī kādu iemeslu dēļ šie tiesību akti vairs nav tieši nozīmīgi Savienības pilsoņiem, nedrīkst pieļaut, ka, būdami klasificēti kā “spēkā esoši tiesību akti”, tie sarežģī un padara neskaidru aktīvo acquis. To atcelšana ļautu piekļūt “būtiskam” aktīvu un vispārēji piemērojamu tiesību aktu acquis, tādējādi nodrošinot lietotājam vieglāk uztveramu formu un efektīvāku un mazāk laikietilpīgu to rīku apskati, kas atvieglo piekļuvi Savienības tiesībām: CELEX, EUR-Lex un spēkā esošo Kopienas tiesību aktu direktorijs.

Dažos gadījumos būtu piemērota šādu tiesību aktu skaidra atcelšana. Tiesiskās situācijas skaidrības labad no acquis communautaire struktūras ir oficiāli jāizslēdz jo īpaši tie tiesību akti, kuru saturs ir ietverts turpmākajos tiesību aktos. Citus tiesību aktus, t. i., to lielāko daļu, būtu pamatoti izslēgt no aktīvā acquis kādā citā veidā. Iepriekš minētajā paziņojumā ir ierosināts iestādēm aktīvi izpētīt, kā vislabāk izņemt novecojušu un, iespējams, maldinošu informāciju no acquis, lai nodrošinātu skaidru, loģisku un situācijai atbilstošu priekšstatu.

Pielikumā uzskaitītiem tiesību aktiem vairs nav tiesiskās ietekmes. Tādējādi šā paziņojuma mērķis ir oficiāli atzīt, ka šie tiesību akti ir zaudējuši aktualitāti. Tos noskaidroja atbilstīgi objektīviem kritērijiem, kas garantē, ka tiem vairs nav tiesiskās ietekmes un ka, piemēram, visas saistības, kas izriet no šīm tiesību aktiem, ir izpildītas. Tas galvenokārt, bet ne tikai, attiecas uz šādu kategoriju tiesību aktiem:

— tiesību akti, kas saistīti ar Savienības finansiālā ieguldījuma piešķiršanu;

— tiesību akti, ar kuriem piešķir laikā ierobežotu statusu vai īpašu izņēmumu, kas vairs nav spēkā (izņēmumi);

— pagaidu tiesību akti, galvenokārt tā dēvētie “tirdzniecības gada noteikumi” (atbalsta summas noteikšana, finansiālās palīdzības maksimālais apjoms, intervences sliekšņi, datumi, ikgadējie noteikumi attiecībā uz tarifu kvotu pārvaldību, piegāžu bilances prognozes izveide visattālākajiem reģioniem un Egejas jūras salām, u. c.);

— Komisijas noteikumi par tiesisko mehānismu (piemēram, intervenci vai ievedmuitas maksājumu sistēmu pēc Urugvajas kārtas), kas vairs nepastāv [un kur jaunā tiesiskā sistēma nesniedz juridisko pamatu šo noteikumu atcelšanai];

— tirgus atbalsta ārkārtas pasākumi īpašu veterinārās krīzes seku novēršanai;

— pagaidu vai pārejas posma pasākumi, kas saistīti ar jauno dalībvalstu pievienošanos, vai tiesību akti, kas pēc pievienošanās zaudējuši aktualitāti.

Šā paziņojuma pielikumā par katru tiesību aktu ir sniegts pamatojums par to, kāpēc tiesību akts ir zaudējis aktualitāti. Šis paziņojums attiecas uz tiesību aktiem, kuri tika pieņemti pirms 2009. gada 31. decembra un ir saistīti ar šādām kopējās lauksaimniecības politikas nozarēm: labība, cūkgaļa, aitas gaļa un kazas gaļa, putnu gaļa un olas, tiešie maksājumi, piens, rīsi, vīns, cukurs, liellopu gaļa, tabaka, banāni, augļi un dārzeņi, augļu un dārzeņu pārstrādes produkti, grāmatojumi, olīveļļa, produkti, kuri nav iekļauti I pielikumā, eksporta kompensācijas, licences un nodrošinājums, lauksaimniecības statistika, lauku attīstība. Tomēr jāatzīmē, ka novecojuši varētu būt arī citi tiesību akti, kuri pieņemti pirms iepriekš minētā datuma un kuri ir saistīti ar kādu no uzskaitītajām nozarēm vai citām nozarēm, un uz kuriem neattiecas šis paziņojums. Šādā gadījumā tas, ka tie zaudējuši aktualitāti, tiks atzīts turpmākajā šāda veida paziņojumā.

Secinājums

Komisiju lūdz apstiprināt šo paziņojumu.

Šo iemeslu dēļ un atbilstoši pamatnostādnēm par aktīvā Savienības acquis samazināšanu saistībā ar Komisijas tiesību aktu vienkāršošanu

— pielikumā minētos tiesību aktus izņem no aktīvā acquis,

— Publikāciju biroju aicina atsaukt šos tiesību aktus no spēkā esošo Savienības tiesību aktu direktorija,